Premierul ungar Viktor Orban i-a trimis o scrisoare preşedintelui rus Vladimir Putin pentru a-l felicita pentru recenta sa realegere, a anunţat joi biroul de presă al premierului.
Viktor Orban şi-a declarat satisfacţia pentru faptul că, "în pofida actualei situaţii geopolitice dificile, cooperarea dintre Ungaria şi Rusia se bazează pe respect reciproc, permiţând discutarea de chestiuni importante", scrie Agerpres.
El a adăugat că Ungaria se află de partea păcii şi că "suntem convinşi că menţinerea dialogului este o condiţie esenţială pentru instalarea păcii cât mai rapid posibil".
Viktor Orban l-a asigurat totodată pe preşedintele rus că Ungaria este gata să intensifice cooperarea cu Rusia în domenii care nu sunt restricţionate de legislaţia internaţională, a mai făcut cunoscut şeful biroului de presă al premierului, Bertalan Havasi.
Secretar de stat pentru Comunicare și Relații Internaționale al Ungarie, Zoltan Kovacs, a scris pe X: "Premierul Orbán a afirmat angajamentul Ungariei față de pace și disponibilitatea de a intensifica cooperarea în sectoarele care nu sunt restricționate de dreptul internațional, subliniind importanța dialogului în promovarea relațiilor pașnice".